APSTIPRINĀTS

ar LU Senāta 26.02.2024.

lēmumu Nr. 2-3/13

**Latvijas Universitātes studiju programmu**

**NOLIKUMS**

*Ar grozījumiem, kas izdarīti līdz 30.06.2025.*

*Grozījumi: LU Senāta 28.10.2024. lēmums Nr. 2-3/69*

*LU Senāta 30.06.2025. lēmums Nr. 2-3/65*

**I. Vispārīgie noteikumi**

1. Latvijas Universitātes (turpmāk – LU) studiju programmu nolikums (turpmāk – nolikums) nosaka LU studiju programmu izstrādes, īstenošanas, izmaiņu veikšanas prasības, lai nodrošinātu kvalitatīvu, konkurētspējīgu, mūsdienīgu studiju programmu piedāvājumu.

2. Studiju programmām, kuru struktūru un saturu nosaka Latvijas Republikas normatīvie akti un pēc kuru apgūšanas studējošais iegūst profesionālo kvalifikāciju reglamentētā profesijā, kā arī studiju programmām, kuras LU īsteno kopīgi vai sadarbībā ar Latvijas vai ārvalstu augstskolām vai kuras LU pārņem no citas augstskolas saskaņā ar noslēgtajiem līgumiem, šo nolikumu piemēro tiktāl, cik tas nav pretrunā ar Latvijas Republikas normatīvajiem aktiem un noslēgtajiem līgumiem.

3. Studiju programmai atbilstošā studiju virziena padome un akadēmiskā iestāde (fakultāte), kurā īsteno studiju programmu, ir atbildīga par studiju programmas kvalitāti /*LU Senāta 30.06.2025. lēmuma redakcijā/.*

4. Studiju programmu izstrādē un īstenošanā ievēro LU normatīvos aktus, kā arī prasības, kas noteiktas Latvijas Republikas normatīvajos aktos.

**II. Studiju programmas vispārējās prasības**

5. Studiju programmas īstenošanas mērķis ir nodrošināt iespēju iegūt starptautiski atzītu akadēmisko vai profesionālo augstāko izglītību, veikt fundamentālus un lietišķus pētījumus, tai skaitā LU stratēģiskās specializācijas jomās, lai veicinātu zinātnes attīstību, Latvijas tautsaimniecību, sabiedrības izaugsmi, koptu latviešu valodu un kultūru, stiprinātu dažādu kultūru mijiedarbību, kā arī studiju saturā integrētu caurviju prasmju apguvi.

6. Studiju programmā iekļauj:

6.1. obligāto daļu (A daļa) – studiju programmas daļa, kas ietver studiju kursus, kuru apgūšana visiem studiju programmā studējošajiem ir obligāta;

6.2. ierobežotas izvēles daļa (B daļa) – studiju programmas daļa, kas ietver studiju kursu kopu, no kuras studējošie izvēlas studiju kursus noteiktu kredītpunktu apjomā. Šajā daļā var iekļaut pamata/papildu moduli, kurā iekļauti ierobežotās izvēles kursi vismaz 15 kredītpunktu apjomā un ir saistīti ar studiju programmā sasniedzamiem rezultātiem

/*LU Senāta 30.06.2025. lēmuma Nr. 2-3/65 redakcijā/.*

6.3. izvēles daļu (C daļa) – studiju programmas daļa ar noteiktu kredītpunktu apjomu, kas attiecināms uz studiju kursiem, kurus LU noteiktā kārtībā studējošais izvēlas un apgūst no LU brīvās izvēles studiju kursu piedāvājuma vai no tā paša vai augstāka līmeņa LU studiju programmas, izņemot gadījumus, kad studējošajam ir pamatots iemesls apgūt attiecīgus studiju kursus no zemāka līmeņa studiju programmas vai ārpus LU[[1]](#footnote-1)\*, rakstveidā saskaņojot\*\*\* ar studiju programmas direktoru:

*(zemsvītras piezīme)*

\*\*\* rakstveida saskaņojums paredz, ka studējošais iesniedz iesniegumu, uz kura programmas direktors norāda “Saskaņots” vai “Noraidīts”; iesniegums ar norādi tiek nosūtīts studentam un kopija tiek pievienota studenta lietai /*LU 28.10.2024. Senāta lēmuma Nr. 2-3/69 redakcijā/.*

6.3.1. studējošā izvēlētā pētījuma īstenošanai;

6.3.2. studējošā mobilitātei vai dalībai starptautiskās sadarbības iniciatīvu aktivitātēs;

6.3.3. nepieciešamo kursu apguvei, ja notikusi studiju programmas maiņa;

6.3.4. citos pamatotos gadījumos.

7. Studiju kursu obligātajā apjomā, nepalielinot programmas kopējo apjomu, iekļauj valsts valodas apguvi ārvalstu studējošajiem, ja studijas LU ir paredzamas ilgāk par sešiem mēnešiem vai pārsniedz 30 kredītpunktus\*\* (līdz 2024. gada rudens semestrim – 20 kredītpunktus). Studiju kurss var tikt iekļauts programmas B daļā, nodrošinot, ka ārvalstu studējošajiem tas ir obligāti apgūstams studiju kurss.

8. LU studiju programmās var iekļaut studiju moduļus un apakšprogrammas:

8.1. studiju modulis ir kursu vai kursu daļu apvienojums, kuru reglamentē studiju moduļa apraksts. Aprakstā iekļauj studiju moduļa mērķi, uzdevumus un studiju rezultātus, kā arī norāda studiju modulī iekļautos studiju kursus vai kursu daļas;

8.2. apakšprogramma ir studiju programmas daļa, kurai ir:

8.2.1. mērķis, uzdevumi, studiju rezultāti;

8.2.2. noteikts obligātās, ierobežotās izvēles un izvēles daļas apjoms;

8.2.3. noteiktas uzņemšanas prasības;

8.2.4. noteikts piešķiramais grāds vai kvalifikācija.

9. LU studiju programmas var īstenot pilna laika klātienē, nepilna laika klātienē, nepilna laika neklātienē vai tālmācībā. Studiju programmu īstenošanu tālmācībā regulē noteikumi par tālmācības studiju īstenošanu LU.

10. LU studiju programmas var īstenot sadarbībā ar partnerinstitūciju, noslēdzot sadarbības līgumu, ja Studiju programmu kvalitātes novērtēšanas komisija (turpmāk – SP KNK) ir atbalstījusi vai rosinājusi šādu sadarbību.

**III. Akadēmiskās studiju programmas**

11. Papildus Latvijas Republikas normatīvajos aktos noteiktajām prasībām:

11.1. LU akadēmiskā bakalaura studiju programmā:

11.1.1. var iekļaut akadēmiskās vai citas prakses apguvi LU vai ārpus LU;

11.1.2. obligātajā vai ierobežotās izvēles daļā vismaz 6 kredītpunktu\*\* (līdz 2024. gada rudens semestrim – 4 kredītpunktu) apmērā iekļauj studiju kursus vai studiju moduļus, kurus studējošie apgūst angļu vai citas Eiropas Savienības (turpmāk – ES) dalībvalsts valodā. Šī prasība neattiecas uz studiju programmām, kuras tiek īstenotas angļu vai citā ES dalībvalsts valodā;

11.1.3. ierobežotās izvēles studiju moduļus vai studiju kursus ar kopējo apjomu līdz 30 kredītpunktiem\*\* (līdz 2024. gada rudens semestrim – 20 kredītpunktiem) var apgūt radniecīgās vai saistītās LU studiju programmās ar studiju programmas direktora rakstveida saskaņojumu\*\*\*, ko pievieno studējošā lietai /*LU 28.10.2024. Senāta lēmuma Nr. 2-3/69 redakcijā/;*

11.2. LU akadēmiskā maģistra studiju programmā:

11.2.1. obligātajā vai ierobežotās izvēles daļā vismaz 6 kredītpunktu\*\* (līdz 2024. gada rudens semestrim – 4 kredītpunktu) (īsajās maģistra studiju programmās 3 kredītpunktu\*\* (līdz 2024. gada rudens semestrim – 2 kredītpunktu)) apmērā iekļauj studiju kursus vai moduļus, kurus studējošie apgūst angļu vai citā ES dalībvalsts valodā. Šī prasība neattiecas uz studiju programmām, kuras tiek īstenotas angļu vai citā ES dalībvalsts valodā;

11.2.2. ierobežotās izvēles moduļus vai studiju kursus ar studiju programmas direktora rakstveida saskaņojumu\*\*\*, ko pievieno studējošā lietai, var apgūt citās radniecīgās vai saistītās LU otrā cikla studiju programmās, nodrošinot programmas studiju rezultātu apguvi un ievērojot šādus nosacījumus

/*LU 28.10.2024. Senāta lēmuma Nr. 2-3/69 redakcijā/;*

11.2.2.1. studiju programmā, kuras apjoms ir 120 kredītpunkti\*\* (līdz 2024. gada rudens semestrim – 80 kredītpunkti), šādi apgūto studiju kursu apjoms nepārsniedz 18 kredītpunktus\*\* (līdz 2024. gada rudens semestrim – 12 kredītpunktus);

11.2.2.2. studiju programmā, kuras apjoms ir mazāk nekā 120 kredītpunkti\*\* (līdz 2024. gada rudens semestrim – mazāk nekā 80 kredītpunkti), šādi apgūto studiju kursu apjoms nepārsniedz 6 kredītpunktus\*\* (līdz 2024. gada rudens semestrim – 4 kredītpunktus);

11.3. prasības LU doktora studiju programmām papildus šajā nolikumā noteiktajam regulē LU doktorantūras nolikums.

**IV. Profesionālās studiju programmas**

12. LU īsteno īsā cikla, pirmā, otrā un trešā cikla profesionālās augstākās izglītības studiju programmas.

13. Profesionālās augstākās izglītības studiju programmas izstrādā un īsteno saskaņā ar prasībām, kas noteiktas atbilstošajos Ministru kabineta noteikumos un profesiju standartos.

14. Studijas rezidentūras studiju programmā papildus šajā nolikumā noteiktajam regulē LU rezidentūras nolikums.

**V. Studiju programmas izstrāde, izmaiņas un slēgšana**

15. Studiju programmas vai tās koncepcijas izstrādi var ierosināt LU akadēmiskā personāla pārstāvji un darbinieki, LU koleģiālās lēmējinstitūcijas, kā arī LU sadarbības partneri un nozaru pārstāvji.

16. Studiju programmas koncepcijas izstrādi saskaņo ar studiju virziena vadītāju, fakultātes dekānu un studiju prorektoru (īsā, pirmā un otrā cikla programmām) vai zinātņu prorektoru (trešā cikla programmām) / *LU 28.10.2024. Senāta lēmuma Nr. 2-3/69 redakcijā/*.

17. Studiju programmas koncepcijas un licencēšanas ziņojuma izstrādei veido darba grupu, kurā iekļauj Studiju departamenta pārstāvi vai Doktorantūras skolas pārstāvi, ja izstrādā doktora studiju programmu. Darba grupas sastāvu pēc dekāna priekšlikuma apstiprina studiju prorektors (īsā, pirmā un otrā cikla programmām) vai zinātņu prorektors (trešā cikla programmām)

/ *LU 30.06.2025. Senāta lēmuma Nr. 2-3/65 redakcijā/*.

18. Studiju programmu izstrāde LU noteiktā kārtībā norit šādos secīgos posmos:

18.1. studiju programmas izstrādes darba grupas izveide un apstiprināšana;

18.2. studiju programmas koncepcijas izstrāde, apstiprināšana studiju virziena padomē, fakultātes domē un SP KNK;

18.3. studiju programmas licencēšanas ziņojuma izstrāde, apstiprināšana studiju virziena padomē, fakultātes domē, SP KNK un LU Senātā;

18.4. studiju programmas licencēšanas dokumentu iesniegšana Akadēmiskās informācijas centrā, licencēšanas lēmuma saņemšana, studiju programmas īstenošanas sākšana;

18.5. ne vēlāk kā pusotru gadu pēc licencēšanas lēmuma saņemšanas studiju programmas iekļaušanas studiju virzienā dokumentācijas sagatavošana, saskaņošana ar Studiju departamentu, apstiprināšana studiju virziena padomē, fakultātes domē, SP KNK un LU Senātā.

19. Izmaiņas studiju programmā var ierosināt LU personāls, t.sk. studējošie, LU sadarbības partneri, nozaru pārstāvji, Studiju departaments vai par doktorantūras programmām – Doktorantūras skola. Izmaiņas izvērtē un, ja nepieciešams, konsultējoties ar Studiju departamentu vai, ja izmaiņas paredzētas doktora studiju programmā, Doktorantūras skolu, virza apstiprināšanai studiju virziena padomē. Ja studiju programmā veicamas būtiskas izmaiņas saskaņā ar Latvijas Republikas normatīvajos aktos noteikto, tās apstiprina studiju virziena padomē, fakultātes domē, SP KNK, LU Senātā un iesniedz apstiprināšanai Akadēmiskās informācijas centrā */ LU Senāta 30.06.2025. lēmuma Nr. 2-3/65 redakcijā/.*

20. Studiju programmas slēgšanu var iniciēt studiju programmas direktors, studiju virziena vadītājs, studiju virziena padome, Doktorantūras skola vai SP KNK, ja studiju programmu raksturo kāds no šādiem nosacījumiem:

20.1. studiju programmas saturs būtiski dublē citas LU studiju programmas saturu;

20.2. studiju programmu reorganizē par vienu vai vairākām citas studiju programmas apakšprogrammām;

20.3. studentu skaits ilgākā laika posmā neatbilst minimālajām prasībām;

20.4. studiju programmas izmaksas neatbilst rentabilitātes nosacījumiem un tās realizēšanas iespējām;

20.5. būtiski negatīvs vērtējums, kas programmai sniegts kvalitātes novērtēšanas rezultātā;

20.6. citos pamatotos gadījumos

*/LU Senāta 30.06.2025. lēmuma Nr. 2-3/65 redakcijā/.*

21. Par studiju programmas slēgšanu pēc rektora ierosinājuma lemj LU Senāts, iepriekš lēmumu izvērtējot un apstiprinot studiju virziena padomē, fakultātes domē un SP KNK, nodrošinot, ka slēdzamajā studiju programmā nav neviena studējošā.

**VI. Pārejas noteikumi**

22. Ar šī nolikuma spēkā stāšanos spēku zaudē:

22.1. Latvijas Universitātes Studiju programmu un tālākizglītības programmu nolikums, kas apstiprināts ar LU Senāta 2017. gada 24. aprīļa lēmumu Nr. 102;

22.2. LU Senāta 2004. gada 27. decembra lēmums Nr. 49 “Par LU studiju programmu apstiprināšanas kārtību”.

1. [↑](#footnote-ref-1)